[Video] Weerlig tref vliegtuigSkermskoot uit die video ŉ Video van ŉ weerligstraal wat ŉ vliegtuig tref word wyd op sosiale media gedeel. Die vliegtuig van Delta-lugredery was by Hartsfield-Jackson Atlanta Internasionale Lughawe gereed om op te styg, toe die weerligstraal die vliegtuig getref het. Jack Perkins, wat die video op YouTube gelaai het, het gesê hy was Dinsdag besig om die ry vliegtuie af te neem toe hy terloops die oomblik afgeneem het toe die weerligstraal die 737 tref. Hy het die video Woensdag op YouTube gelaai. Morgan Durrant, woordvoerder van Delta, het bevestig dat ŉ weerligstraal die Boeing 737-900R-vliegtuig, Delta Vlug 67 onderweg na Las Vegas, getref het toe dit in die ry gestaan en wag het om op te styg by Atlanta. “Net soos enige ander voorval waarby ŉ vliegtuig betrokke is, sal ons ŉ volledige ondersoek doen oor die omstandighede, aangesien veiligheid ons eerste prioriteit bly,” het hy gesê. Durant het verduidelik dat vliegtuie só ontwerp word dat weerligstrale veilig herlei word. Daar was 111 passasiers en ses bemanningslede aan boord. Geen beserings aangemeld nie. Volgens FlightAware.com het die vliegtuig uiteindelik twee ure laat opgestyg om 19:32 ET, maar het 20 minute later as geskeduleer by sy bestemming aangekom, om 20:11 PT.